Kommissionens forordning (EF) nr. 1978/2001

af 10. oktober 2001

om åbning af et toldkontingent for råsukker til raffinering med oprindelse i de mindst udviklede lande for produktionsåret 2001/02

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2820/98 af 21. december 1998 om anvendelse af et flerårigt arrangement med generelle toldpræferencer for perioden 1. juli 1999 til 31. december 2001(1), senest ændret ved forordning (EF) nr. 416/2001(2), særlig artikel 6, stk. 6, og

ud fra følgende betragtninger:

(1) Artikel 6, stk. 5, i forordning (EF) nr. 2820/98 fastsætter, at indtil toldsatserne i den fælles toldtarif er fuldstændigt suspenderet, åbnes der for hvert produktionsår et globalt toldkontingent med nulsats for varer henhørende under pos. 1701 11 10, som har oprindelse i de mindst udviklede lande, der er opført i bilag IV. Det første toldkontingent for produktionsåret 2001/02 vil være på 74185 tons, udtrykt som hvidt sukker, for varer henhørende under pos. 1701 11 10.

(2) Disse bestemmelser skal gennemføres inden for rammerne af den fælles handelsordning, der er fastlagt ved Rådets forordning (EF) nr. 1260/2001 af 19. juni 2001 om den fælles markedsordning for sukker(3).

(3) De mængder råsukker, der henføres under det globale toldkontingent, bør indføres på vilkår, der opfylder medlemsstaternes raffineringsbehov, jf. artikel 39, stk. 2, i forordning (EF) nr. 1260/2001. De bør indføres og raffineres på de bedst mulige konkurrencevilkår.

(4) De detaljerede regler for åbningen og forvaltningen af kontingentet bør kun gælde for et enkelt produktionsår. De bør revideres ved udgangen af denne periode, og der kan efterfølgende fastlægges regler for en længere periode på baggrund af erfaringerne. De nye regler bør sigte mod at sikre, at de økonomiske fordele, som kontingenter medfører ("quota rent"-effekten), tilfalder de begunstigede lande, særlig deres landbrugssektor.

(5) Bestemmelserne vedrørende dokumentation for oprindelse, jf. artikel 67 til 97 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til forordning (EØF) nr. 2913/92 om indførelse af en EF-toldkodeks(4), senest ændret ved forordning (EF) nr. 993/2001(5), omfatter definitionen af begrebet produkter med oprindelsesstatus med henblik på generelle præferencer.

(6) De i denne forordning fastsatte foranstaltninger er i overensstemmelse med udtalelse fra Udvalget for Generelle Præferencer -

UDSTEDT FØLGENDE FORORDNING:

Artikel 1

I denne forordning fastlægges reglerne for åbning og forvaltning af det toldkontingent for rårørsukker til raffinering, der er omhandlet i artikel 6, stk. 5, i forordning (EF) nr. 2820/98, for produktionsåret 2001/02.

Artikel 2

Der åbnes et globalt toldkontingent på 74185 tons varer henhørende under KN-kode 1701 11 10, udtrykt som hvidt sukker, for indførsel med oprindelse i de mindst udviklede lande, der er anført i bilag IV til forordning (EF) nr. 2820/98. Kontingentets løbenummer er 09.4650.

Al told såvel som den tillægstold, der er omhandlet i artikel 24 i forordning (EF) nr. 1260/2001, ved indførsel i henhold til kontingentet, suspenderes.

Kontingentet åbnes indtil den 30. juni 2002.

Artikel 3

1. Der anvendes en minimumsindkøbspris på 49,68 EUR pr. 100 kg råsukker af standardkvalitet (cif, frit ab europæiske havne i Fællesskabet) ved indførsel i henhold til det i artikel 2 nævnte kontingent.

2. Når polariseringen af indført råsukker afviger fra 96 grader, øges eller nedsættes minimumsprisen, alt efter tilfældet, med 0,14 % for hver tiendedel af en grad, med hvilken den afviger.

Artikel 4

1. Til indførsel i henhold til det i artikel 2 nævnte kontingent kræves der en importlicens.

2. Importlicenserne udstedes af de medlemsstater, der er omhandlet i artikel 39, stk. 2, i forordning (EF) nr. 1260/2001, til de i artikel 7, stk. 4, i samme forordning nævnte raffinaderier.

3. Hver af medlemsstaterne underretter Kommissionen om de indgivne ansøgninger i den rækkefølge, de registreres. I underretningen angives ansøgerne og de mængder, der ansøges om, samt de indførte mængder i henhold til allerede udstedte licenser. En medlemsstat kan udstede en licens, hvis Kommissionen ikke inden tre dage efter underretningen har gjort indsigelse.

4. Importlicenserne kan overdrages mellem licensindehavere. Forpligtelsen til at indføre og raffinere kan dog ikke overdrages.

Artikel 5

1. De i artikel 4 nævnte importlicenser er gyldige fra tidspunktet for deres udstedelse indtil udgangen af produktionsåret 2001/02.

2. Ansøgning om licens indgives af raffinaderiet til det kompetente organ i indførselsmedlemsstaten ledsaget af en erklæring om, at raffinaderiet forpligter sig til at raffinere den pågældende mængde råsukker i produktionsåret 2001/02.

3. Sikkerhedsstillelsen i forbindelse med licenserne er på 0,30 EUR pr. 100 kg sukker netto.

4. Et raffinaderi, som ansøger om licens, skal over for den medlemsstat, der har udstedt licensen, føre bevis for raffinering, der kan accepteres af medlemsstaten, tre måneder inden udløbet af den tidsfrist, der er fastsat for raffineringen.

5. Undtagen i tilfælde af force majeure og uden at dette berører artikel 6 i Kommissionens forordning (EF) nr. 1464/95(6), betaler raffinaderiet, der har ansøgt om licens, et beløb svarende til den fulde gældende told på råsukker i produktionsåret 2001/02 plus eventuelt den højeste tillægstold, der er registreret i nævnte produktionsår, hvis sukkeret ikke er raffineret inden for den fastsatte tidsfrist.

6. Undtagen i tilfælde af force majeure, hvor en mængde sukker ikke har kunnet leveres i tide til at kunne raffineres inden udgangen af produktionsåret 2001/02, kan indførselsmedlemsstaten på raffinaderiets anmodning forlænge licensen med 30 dage fra begyndelsen af det efterfølgende produktionsår. I så fald afskrives det pågældende råsukker på kontingentet inden for dettes loft for produktionsåret 2001/02.

7. Hvis det ikke har været muligt at raffinere en mængde sukker inden udgangen af produktionsåret 2001/02, kan medlemsstaten på raffinaderiets anmodning forlænge tidsfristen med højst 90 dage fra begyndelsen af det efterfølgende produktionsår. I så fald skal det pågældende råsukker raffineres inden for denne forlængede tidsfrist og afskrives på kontingentet inden for dettes loft for produktionsåret 2001/02.

8. Uanset artikel 50 i forordning (EF) nr. 1291/2000(7) anses indførte mængder, der berøres af den positive tolerance, der er omhandlet i artikel 8, stk. 4, i nævnte forordning, for at være leveret under det i artikel 2 i denne forordning nævnte kontingent, forudsat at de er omfattet af det i artikel 6, stk. 1, nævnte oprindelsescertifikat.

9. Ansøgningerne om importlicens og selve importlicensen skal indeholde følgende angivelse: "Råsukker med oprindelse i ... (navn på det eller de lande, der er anført i bilag IV til forordning (EF) nr. 2820/98), indført i henhold til artikel 6, stk. 5, i forordning (EF) nr. 2820/98."

Artikel 6

1. Der fremlægges bevis for oprindelsesstatus for produkter, der indføres under det i artikel 2 nævnte kontingent, ved hjælp af et oprindelsescertifikat, formular A, som udstedes efter bestemmelserne i artikel 67 til 97 i forordning (EØF) nr. 2454/93.

2. I rubrik 4 i oprindelsescertifikatet, formular A, anføres:

- Kontingent - forordning (EF) nr. 1978/2001

- datoen for lastningen af sukkeret i det begunstigede eksportland og det produktionsår, for hvilket certifikatet udstedes

- KN-kode 1701 11 10.

3. Toldmyndighederne i importlandet anfører på oprindelsescertifikatet, formular A:

- den relevante dato som anført på transportdokumentet, på hvilken lastningen af sukkeret i udførselshavnen blev afsluttet

- oplysninger om importtransaktionen og de faktisk indførte mængder.

4. Indførselsmedlemsstaten tilsender Kommissionen en kopi af oprindelsescertifikatet, formular A, med de i stk. 3 omhandlede anmærkninger, senest ved hver måneds udgang, for så vidt angår den foregående måned.

Artikel 7

Medlemsstaterne giver Kommissionen meddelelse om følgende:

a) hver uge, for så vidt angår den foregående uge, den mængde råsukker angivet i vægt, for hvilken der er udstedt importlicenser som omhandlet i artikel 4

b) hver måned, for så vidt angår den foregående måned:

- den mængde råsukker angivet i vægt, der faktisk er indført med de i artikel 4 nævnte licenser

- den mængde råsukker i vægt og udtrykt som hvidt sukker, der er raffineret i måneden forud for indberetningen.

Artikel 8

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den dag indtil den 30. juni 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. oktober 2001.

På Kommissionens vegne

Pascal Lamy

Medlem af Kommissionen

(1) EFT L 357 af 30.12.1998, s. 1.

(2) EFT L 60 af 1.3.2001, s. 43.

(3) EFT L 178 af 30.6.2001, s. 1.

(4) EFT L 253 af 11.10.1993, s. 1.

(5) EFT L 141 af 28.5.2001, s. 1.

(6) EFT L 144 af 28.6.1995, s. 14.

(7) EFT L 152 af 24.6.2000, s. 1.